
RAJATON KUTSU 



Tulkaa minun tyköni, kaikki työtätekeväiset 
ja raskautetut, niin minä annan teille levon. 

Matt. 11:28. 

Monet äänet kutsuvat aikamme ihmisiä ja esittele- 
vät heille ohjelmiaan. Paljon luvataan ja suurella 
äänellä väitetään parannuksia saatavan aikaan. 
Mutta näiden maailmanparantajien ohjelma on sit- 
tenkin syvempää pohjaa vailla. 

Toiset pauhaavat uudesta yhteiskunnallisesta lain- 
säädännöstä, joka muka muuttaa elämän koko laa- 
dun, mutta eivät muista, että ihmissydämen muuttu- 
minen on vielä tärkeämpi, niin tärkeä ja hyvä asia 
kuin uusien lakien aikaansaaminen onkin. Toiset taas 
vaativat uutta moraalia, jonka tulisi pelastaa kanso- 
jen elämä. Mitä uudistuksia ehdotettaneekin, aina 
on lopulta kysymys ihmispuuhasta, joka jo lähtökoh- 
dassaan on täysin rajoitettua ja syvemmältä katsoen 
voimatonta. 

Kaikkien maisten äänten keskeltä kantautuu kor- 
viimme sen Mestarin kutsu, jolla on valta kokonaan 
muuttaa elämämme. On kuin hän erityisesti tuntisi 

juuri meidän ajankohtamme ihmiset, kun hän meitä 
puhuttelee "työtätekevinä ja raskautettuina" olen- 
toina. Totisesti: juuri sellaisia me olemme, tämän 
hetken suomalaiset, emmekä vain me, vaan monet 
suuremmatkin kansat. 

Juuri meitä hän kutsuu ja luoksensa houkuttelee, 
ei pakolla, vaan vapaaehtoisesti. Ei koskaan hän ke- 
tään tahdo väkisin luokseen eikä myöskään jo voitta- 
miansa väkipakolla luonansa pidättää. Kun suuret 
joukot hänestä vierautuivat, kysyi hän omiltansa: 
"Ettekö tekin tahdo mennä pois?" Ovi on avoinna 
hänen luotaan, niinkuin se on avoinna myös hänen 
luoksensa. Mutta on kuin me tämän ajankohdan lap- 
set entistä suuremmalla syyllä yhtyisimme Pietarin 
vastaukseen: "Herra, kenen tykö me menisimme, si- 
nulla on iankaikkisen elämän sanat." 

Niin juuri: elämää hänellä on meille annettavana, 
iankaikkista elämää. Hän yksin voi puhdistaa pahan 
ja levottoman omantuntomme, joka on kaikista ras- 
kaista asioistamme raskain. Hän julistaa meille rau- 
hansa ja vakuuttaa, että meitä kaikkien vastuksiem- 
me keskelläkin ympäröi Jumalan uskollinen isänrak- 
kaus. Jeesus itse on panttina siitä, että Jumala tah- 
too ottaa meidät, katuvat syntisraukat, tälläkin het- 
kellä armoihinsa, että hän tekee meidät lapsiksensa, 
joitten tahrat hän pesee pois juuri nyt toiminnassa 
olevalla anteeksiantamuksellansa. 

Tämän asian uskominen on kaikkein vaikeimpia 
läksyjämme. Oma ylpeä minämme koettaa uskotella, 
että kyllä minä vielä omillakin voimillani toimeen tu- 
len, niin ettei tarvitse armoon turvautua. Tahi toi- 

sella taholla on sielunvihollinen kuiskaamassa kor- 
vaamme, että ei tuo ilosanoma sinulle kuulu, se kuu- 
luu vain niille ihmisille, joitten synnit ovat pienem- 
mät ja kauniimmat kuin sinun. Näin kaikki tahtoo 
meiltä riistää pääsemisen siihen sielun lepoon, johon 
Jeesus omalla vallallaan meitä kutsuu. Jos joku luki- 
joistani ahdistettuna kysyy, saako hänkin täysin var- 
masti uskoa syntinsä anteeksi ja omistaa itselleen 
Jumalan lapsen oikeudet, niin kuulkoon hän, mitä 
Luther tällaiselle kysyjälle vastaa: Sinä et ainoastaan 
saa sitä uskoa, vaan sinun tulee se uskoa. Ellet 
sitä usko, niin sinä pilkkaat Jumalaa ja häpäiset hä- 
nen sanansa, kun et luota häneen, joka sanassaan 
nämä lupaukset juuri sinulle tarkoittaa. 

Tähän anteeksiantamuksen suureen lepoon Jeesus 
vie omansa. Ja samalla hän päästää heidät kaikesta 
väärästä huolesta ja kaikesta pelosta. Tapasin äsket- 
täin suuren helsinkiläisperheen äidin, joka kertoi, 
että heidän kodissaan on selvitty eräästä tämän ajan 
suuresta huolesta hyvin yksinkertaisesti Jeesuksen 
opettamalla tavalla : kun elintarpeita on niukasti eikä 
tiedetä, mistä ottaa esiinpantavaa, on otettu käytän- 
töön ruuan siunaaminen, eikä leipää ole puuttunut. 

Ei Jeesus kutsu omiansa jäämään siihen le- 
poon, jonka hän heille tarjoaa. Hänen koko sano- 
mansa on täynnä toimintaa : "Tulta minä olen tullut 
heittämään maan päälle ja kuinka soisinkaan, että se 
jo palaisi." Jumalan uuden valtakunnan puhdistavaa 
ja jumalattomuutta hävittävää tulta hän tahtoo levit- 
tää keskuuteemme ja siihen työhön hän ottaa meidät- 
kin aseikseen. Elämä on muuttuva kaikilla aloilla, 

mutta ehtona on, että pysymme lähellä häntä, joka on 
tämän uuden elämän ainoa todellinen lähde. 

Evankeliumien ulkopuolella on säilynyt eräs Jee- 
suksen lausuma sana, joka ei ole päässyt Uuteen tes- 
tamenttiin. Jeesus sanoo : "Joka on minua lähellä, se 
on tulta lähellä." 

Tähän hän meitä kutsuu : lähelle tulen lämpöä, lä- 
helle tulen puhdistusta, joka hävittää pois kaiken van- 
han ja syntisen saastan olemuksestamme, lähelle tu- 
len voimaa, joka sytyttää sydämemme uuteen palve- 
lukseen. 

® ® ® 

VARHAIN 

Herra, varhain sinä kuulet minun ääneni, 
varkain minä valmistan sinulle uhrin ja 
odotan. Ps. 5 : 4. 

Hurskaan miehen laulussa esiintyy kahdesti sana 
,, varhain , \ Siinä sanassa sykkii eräs kaiken hengelli- 
sen elämän valtasuonista. Jumalan sana kehoittaa 
meitä tekemään kaiken varhain. Sielumme vihollinen 
rakastaa toista sanaa, ,, myöhään , \ Kohtalonomaista 
kaameutta on varsinkin sanoissa "liian myöhään". 
Pelastus voi tulla liian myöhään, kysymys kääntymi- 
sestä ja elämänmuutoksesta voi herätä liian myö- 
hään. Ihminen voi himoissansa kuluttaa siinä määrin 
kaikki mahdollisuutensa loppuun, että omatunto on 
kova kuin kivi ja sydän paatunut. 

Sen vuoksi Pyhä Sana kertoo ihmisistä, jotka ovat 
aamulla varhain liikkeellä. Tämän maailman lapset 
valvovat myöhään ja kokevat sanojensa mukaan in- 
noituksensa vasta yöjuhlissa. Jumalan omat taas ovat 
virkeimmillään aamulla, jolloin tämän maailman häly 
ei heidän korviinsa vielä kantaudu. Silloin heidän 
korvansa teroittuvat kuuntelemaan Jumalan puhetta 
hänen sanastaan ja silloin heidän sydämensä on 
avoinna saamaan hänen sanastaan virvoittavaa 
aamukastetta. Silloin he myös levon virvoittamasta 
sielustaan esittävät taivaan Isälle kaikki tarpeensa 
alkavan päivän varalle. 

Tällaisista varhaista aamuvartiota pitävistä ope- 
tuslapsista kerrotaan Raamatussa monin paikoin. 
Eräskin heistä lausuu : "Herra herättää minut aamu 
aamulta, herättää minun korvani kuulemaan opetus- 
lasten tavalla." Mitä tässä on muuta sanottu, kuin 
että Jumala jo silloin, kun suloinen aamu-uni vielä 
maistuisi makealta, jo herättää omansa! Mihin? 
Kuuntelemaan, mikä sille päivälle on Jumalan hyvä 
ja otollinen tahto. 

Juuri näin vielä nykyäänkin Herralla on kaikkialla 
maailmassa ihmisiä, jotka jo silloin, kun arkiset aska- 
reet eivät vielä ole sekoittaneet häviävän yön hiljai- 
suutta, ovat vartiopaikoillaan puhumassa kansansa 
asioita ja omia asioitaan Kaikkivaltiaan istuimen 
edessä. Nämä ihmiset ovat Jumalan istuimelta kat- 
sottuina kuin valoisia pilkkuja maailman pimeällä 
kartalla. 

Kuulutko sinä näihin varhaisiin sieluihin? 
Heidän tuntomerkkejään on vanhan Elieserin tun- 

nus: "En minä syö enkä juo, ennenkuin olen puhunut 
herrani kanssa." He eivät tartu mihinkään askaree- 
seen, eivät edes aamulehden lukemiseen, ennenkuin 
ovat suoneet sielulleen aamukylvyn Jumalan sanassa. 
He ovat varhaisen aamun väkeä. 

Heidän tunnussanansa "varhain" koskee myös hei- 
dän tapaansa kasvattaa lapsiansa. Varhain he jo 
alkavat kylvää lasten ja nuorten sieluun sitä iäistä 
siementä, jonka on kypsyttävä kerran ylhäisiin ait- 
toihin korjattavaksi. He tietävät, että tällä kohdalla 
lankeavat yhteen esi-isien elämänviisaus ja Raamatun 
opetus; kalevalaiset isämmekin juuri lapsia ajatellen 
lausuivat: "Varhain vitsa väännettävä". 

Monet vanhemmat luulevat, että pelkästä hienotun- 
teisuudesta on jätettävä tämä varhainen kylvö lapsen 
sieluun tekemättä. He kuvittelevat olevansa kaikkein 
viisaimpia, kun eivät muka pienokaisille "tyrkytä" 
uskontoa, vaan jättävät kaiken riippumaan siitä, mi- 
ten lapsi itse aikanaan haluaa asiaan suhtautua. 
Mutta tällöin he tekevät saman virheen, minkä tekisi 
talonpoika, joka keväällä jättäisi kaikki peltonsa kyl- 
vämättä ajatellen, että ne varmaankin itsestäänkin 
voivat kasvaa. Ja tottahan onkin, että ne kasvavat, 
mutta ne kasvavat vain rikkaruohoa ja ohdaketta. 
Ellemme lapsen sieluun jo varhain kylvä jaloa sie- 
mentä, niin vihollinen kyllä varmasti pitää huolen 
omasta kylvöstään. 

Varhain on hyvä siemen kylvettävä, mutta varhain 
on myös oltava varuilla kaikkea pahaa vastaan. Tämä 
koskee erityisesti myös jokaisen meidän taisteluamme 
kiusauksia vastaan. Jollei kiusausta torjuta varhai- 

sella asteella, se varmasti anastaa ylivallan sielus- 
samme ja kukistaa meidät allensa. Miten selvästi 
Raamattu tässä opettaakaan meitä ottamaan tunnus- 
sanaksemme tuon saman sanan ,, varhain , \ 

Kun Eevaa paratiisissa kiusattiin, hän antautui 
keskustelemaan kiusauksensa kanssa. Hän vastasi 
kiusaajan kietovaan kysymykseen. Kiusaaja tiesi, 
että jos Eeva vastaisi, olisi hänen pelinsä jo samalla 
menetetty. Kiusaaja tapansa mukaan horjutti ja vää- 
risteli Jumalan selvää sanaa: "Onko Jumala todella- 
kin kieltänyt teitä syömästä kaikista näistä puista?" 
Eeva ei torju tarjousta keskusteluun, vaan vastaa: 
"Ei suinkaan, vaan ainoastaan keskellä paratiisia 
olevasta puusta meitä on kielletty syömästä." Hän on 
vastannut kysymykseen — hän on antautunut keskus- 
telemaan kiusaajan kanssa — ja siksi hänen lankee- 
muksensa on jo taattu. 

Miten toisin menettelee Herra Jeesus, kun Pietari 
häntä kiusaa. Paras opetuslapsi varoittaa häntä läh- 
temästä Jerusalemiin kärsimään. Siinä on todellinen 
kiusaus Herralle, mutta antautumatta ollenkaan kes- 
kustelemaan Pietarin kanssa hän huomaa kiusaajan 
aikeet ja torjuu kiusauksen jo varhain: "Väisty taak- 
seni, saatana, sillä sinä et ajattele sitä, mikä on Ju- 
malan, vaan sitä, mikä on ihmisten." 

Onnellinen se optuslapsi, joka tässäkin seuraa 
Herran esimerkkiä. Ellemme voita kiusausta sen var- 
haisella asteella, emme voita sitä ollenkaan. 

& & ® 

ESTEET POIS! 

Tunteakseni hänen ylösnousemisensa voiman. 

Fil. 3:10. 

Kaikkein useimpien ihmisten kohdalla elämän tär- 
keimmäksi kysymykseksi Jumalan edessä tulee kysy- 
mys, mistä voimme saada voimaa voitokkaaseen elä- 
mään. Siksi etsimme Jumalaa, että saisimme tämän 
voiman. 

Voiman saamiseksi yritämme tehdä kaikkemme, 
emmekä sittenkään sitä saa. 

Ensimmäinen yrityksemme on siinä, että teemme 
päätöksen lakata synnistämme. Kun se ei on- 
nistu, niin karaisemme tahtoamme ja sitten tällä lu- 
jemmalla tahdollamme teemme ankaramman päätök- 
sen synnistä luopumiseen. Mutta sekään ei auta. 
Tahtomme on synnin kourissa. Se on kuin katkennut 
kellon jousi: vaikka sitä kuinka kauan vetää, ei 
kello käy. 

Toinen yrityksemme on turvautuminen rukouk- 
seen. Pyydämme Jumalalta voimaa syntimme hyl- 
käämiseen. Mutta apua ei tule. Käytämme yhä enem- 
män aikaa rukoukseen. Tulos on sama. Emme saa 
voimaa. 

Tällä kohdalla epäilykset alkavat tulla mieleen. 
Onko Jumalan sana tosi? Siellä luvataan kuulla ru- 
koukset. Mutta Jumala ei kuule. Onko Jumalaa ollen- 
kaan olemassakaan? Missä on vika? 

Virhe on siinä, että Jumalan sana lupaa Pyhän 
Hengen voiman, joka on kokonaan muuta kuin 
ihmisen oman tahdon voima. 

Kuka saa Pyhän Hengen voiman? Millä ehdoilla 
Jumala sen ihmiselle antaa? 

Raamattu sanoo selvästi, että Jumala antaa Pyhän 
Henkensä vain omillensa. Vain niille, jotka ovat ko- 
konaan Hänelle antautuneet. Niin kauan kuin ihmi- 
nen vielä yrittää tulla jollakin tavoin omillansa 
toimeen, hän ei voi kokea tämän lupauksen toteutu- 
mista. Pyhä Henki annetaan vain sellaiselle, joka on 
tehnyt omien voimiensa täydellisen vararikon, joka 
on "särkynyt". Jumala vuodattaa tämän rajattoman 
voimansa vain särkyneeseen antiaan. ( (Ellei Hän ole 
saanut kitketyksi pois kaikkia suuria "lumoja" itses- 
tämme, emme voi kokea uuden, Pyhän Hengen voi- 
man vaikutusta.*) 

Tämän vuoksi Jumala kysyy kaikkein ensiksi sitä, 
olemmeko ehdoitta ja kokonaan antautuneet 
Hänelle. Olemmeko täydellisesti Hänelle antautu- 
neet? Raamattu sanoo: "Jumala antaa Pyhän Hen- 
gen niille, jotka häntä tottelevat" (Ap. t. 5:32). 
Kuinka voisi totella Jumalaa, ellei ensin ole Hänen 
omakseen antautunut? 

Voiman saamiseksi on siis tehtävä oman pienen 
tahdon lentokoneesta laskuvarjohyppy Jumalan suu- 
reen, huimaavaan avaruuteen. Silloin on pian käyvä 
ilmi, että tämä hyppy viekin Jumalan lujalle maan- 
kamarlle, jolla askeleet tapaavat kovaa maata. 

Ja sitten on lähdettävä vaeltamaan Jumalan tah- 
don tottelemisen tiellä. Voima annetaan vain slile, 
joka vaeltaa, joka tottelee. Ja tämän tottelemisen tu- 
lee olla ehdotonta, tinkimätöntä. 

Jos Jumala sanoo: "Avaudu arimmasta kohdas- 

tasi !" niin on tätä käskyä toteltava. Jos hän sanoo : N 
"Tunnusta kaikkein salaisin syntisi — ei vain minulle 
— vaan myös henkiystävällesi !" niin on toteltava. 
Jos hän sanoo: "Mene pyytämään anteeksi siltä ja 
siltä !" niin on toteltava. Jeesus Kristus ei ole tunno- 
ton lääkäri, joka havaittuaan mätäpaiseen, vetää sen 
ylle pelkän laastarin. Hän on taitava kirurgi, joka 
tahtoo leikata pahan pois juurineen. Tämä tapahtuu 
avautumisessa. 

Jollei tällainen avautuminen tapahdu, jäämme — 
se on oma kokemukseni — täysin voimattomaksi tais- 
telussamme. Miksi? Siksi, että. silloin olemme autta- 
mattomasti yksin. Olemme yksin syntimme kans- 
sa, eristyneinä muista uskovista ja eristettyinä Juma- 
lan voimasta. 

Suurin vastustajamme, saatana, kyllä tietää, miten 
hän meidät pitää erillään Jumalan voimasta. Hän 
käyttää samaa taktiikkaa kuin muinaisajan voittoi- 
simmat sotilaat, roomalaiset. He jo tunsivat keinon 
"hajoittaa ja hallita". Jos onnistuu eristämään vihol- 
lisen, voi häntä samalla hallita. Juuri näin saatana 
tekee ja onnistuukin meitä hallitsemaan. Hän saa 
meidät ensin syntiin. Sitten hän pitää meitä synnis- 
sämme eristettyinä muista ihmisistä ja Jumalasta. 
Sillä synti erottaa meidät täydelliseen yksinäisyyteen 
sisimmässämme. Olemme voimattomat. Saatana 
iloitsee. Olemme hänen käskettävinään. 

Pyhän Hengen voima tulee niille, jotka Jumalaa 
tottelevat ja jotka elävät yhteydessä muihin uskoviin. 
Tässä kysytään meiltä Pyhän Hengen diktatuuriin 
alistumista. Silloin tulee yliluonnollinen voima. 

Oletko valmis ottamaan ensimmäisen askeleen 
tällä kokonaisen tottelemisen tiellä? Voima annetaan 
vaeltamiseen, ei paikallaan olemiseen. "Kaikki ne, 
joita Jumalan Henki kuljettaa, ovat Jumalan 
lapsia" (Room. 8: 14). Jumalan vapaita lapsia! 

He vaeltavat jatkuvassa, päivittäisessä syntien an- 
teeksisaamisessa. He elävät uutta elämää Kristuksen 
ylösnousemisen voimassa. 

® ® ® 



MINUN TEHTÄVÄNI 

Hänen tvlee kasvaja, mutta minun vähetä. 

Joh. 3:30. 

Jumalan valtakunnan perustuslait ovat kaikessa 
vastakkaiset niille laeille, jotka vallitsevat tämän 
maailman lasten elämässä. Sen sijaan, että tämän 
maailman korkein viisaus on itsensä tehostamisessa 
ja oman etunsa ajamisessa, kuuluu Pyhän kirjan sa- 
nana: "Minun tulee vähetä, hänen tulee kasvaa!" 
Näin lausuu jo ennen Jeesuksen toimintaa se mies, 
joka ikäänkuin ovenvartijana osoittaa tietä uuteen 
liittoon, Johannes Kastaja. Mutta saman esittää voi- 
makkaammin ja vaativammin itse Herra Jeesus. 

Kun hän, Vapahtajamme, kerran esitti yhden 
ainoan ehdon niille, jotka tahtovat hänen ominaan 
elää, tämä ehto kuului samoin: "Jos joku tahtoo mi- 

nun perässäni kulkea, hän ottakoon ristinsä, kieltä- 
köön itsensä ja seuratkoon minua!" 

Tässä ei ole enää kysymys vain siitä, että oman 
suuren minän olisi vähettävä, se on k i e 1 1 e t tä vä. 

Samaa merkitsee "ristin ottaminen". Kun Palestii- 
nassa Herran Jeesuksen aikana sanottiin "ottaa 
risti", se merkitsi mennä kuolemaan. 

Jeesus on siis vaatinut omiltaan, että heidän on an- 
nettava janan minänsä kuoll#, jos he tahtoivat käydä 
hänen opetuslapsistaan. Sille kohdalle, missä oma 
suuri ja itsekäs minä oli hallitsemassa, oli tuleva toi- 
nen tahto heitä hallitsemaan, Kristuksen tahto, hänen 
mielensä, joka itsestään sanoi : "Ei Ihmisen Poika 
tullut tänne palveltavaksi, vaan palvelemaan ja anta- 
maan henkensä lunnaiksi monen edestä." 

On merkillistä havaita, että Herran Jeesuksen suu- 
rin opetuslapsi, apostoli Paavali, käsitti asian aivan 
samoin. Hänhän oli mies, jonka oma minä oli ollut 
suuri. Hän oli ennen aina pyrkinyt siihen, että voisi 
Jumalankin edessä omista saavutuksistaan kerskata 
ja niihin luottaa. Niin suuri oli hänen itsetehostuk- 
sensa ja omahyväisyytensä, että hän vielä kristitty- 
näkin joskus eksyy luettelemaan suorituksiansa ja 
ikäänkuin niitten varassa kerskaamaan. 

Kaikesta näkyy, että apostoli ennen kääntymistään 
on ollut täynnä omaa minäänsä. Mutta nyt, kun hän 
on kohdannut ristiinnaulitun ja ylösnousseen Vapah- 
tajan, on kaikki toisin. Nyt hänen elämänsä koko pe- 
ruspyrkimys on täysin vastakkainen. Näin hän kir- 
joittaa: "Kaukana olkoon minusta, että kerskaisin 
muusta kuin Jeesuksen Kristuksen rististä, jonka 

kautta maailma on ristiinnaulittu minulle ja minä 
maailmalle !" 

Samoin kuin Vapahtaja oli vaatinut oman minän 
kuolemaa, ennen kuin ihminen saattoi tulla hä- 
nen opetuslapsekseen, sanoo Paavalikin käyneensä 
kuoleman läpi. Hän lausuu: "Minä olen Kristuksen 
kanssa ristiinnaulittu, ja minä elän, en enää minä, 
vaan Kristus elää minussa. Ja minkä nyt elän lihas- 
sa, sen elän uskossa Jumalan Poikaan, joka on rakas- 
tanut minua ja antanut itsensä minun edestäni." 

Raamattu kauttaaltaan asettaa olemassaolon kes- 
kukseen jristm. Vapahtajan kuoleman. Meidän on 
opittava näkemään koko elämämme tämän jristi^x^ 
laistuksessa. 

Lukijani! Oletko koskaan itseltäsi .kysynyt, mitä 
Jeesuksen Kristuksen risti. merkitsee sinulle? 

Tämä on elämäsi tärkein togymy»s. 

Merkitseekö risti sinulle vain sitä, että kannat Va^ 
pahtajamme verisen kuolinlipun merkkiä kultaisena 
koruna kellon vitjoissasi tahi kultakoruna kaulallasi 
Pidätkö ehkä sitä "ristin kantamisena"? Tahi 
merkitseekö risti sinulle vain turvapaikkaa, jonka 
äärellä saatat rauhassa viihdyttää tuntosi kaikkien 
syntiesi soimauksilta? Autuasta on saada uskoa Gol- 
gatan kirouksenpuun muuttuneen meille elämän- 
puuksi, jonka hedelmänä on sisäinen vapautus ja 
kaikkien syntiemme anteeksiantamus. 

Mutta ristin sanoma on enemmän kuin kaikki 
tämä. Se kuuluttaa meille, että Kristus on meidät 
kuolejmallanaa itselleen ftgtanut, ja että häjieJLLä 
nyt on oifcfius m e jLdÄA omistaa. Risti on y^gta 

silloin meiMtYQiJtiaJiut, kun oma suuri minämme sen 
kautta on joutunut kuolemaan ja kun Kristus yksin 
ja Hänen palvelemisensa on saanut kasvaa meissä 
suureksi. 

Jos vielä etsimme omaa kunniaamme, oman mi- 
nämme mainetta, sen mukavuutta ja mielihaluja, sil- 
loin vaellamme — niinkuin Raamattu sanoo — Kris- 
tuksen ristin vihollisina. 

Kristuksen ystävinä tahdomme kerskata vain ris- 
tistä, jonka kautta minämme on ristiinnaulittu maa- 
ilmalle. Silloin ovat jatkuvana elämäntunnuksenam- 
me nämä sanat: "Hänen tulee kasvaa, mutta minun 
vähetä." Hän on Herra, me olemme palvelijat, joita 
Hän työssään käyttää. 

Monesta kohdasta pyhän uskontomme sisällöstä 
vieläpä uskovaisetkin saattavat olla eri mieltä. Mutta 
tässä ön kohta, josta ei voida tinkiä: kxi&txtty 
on vain ihminen, jonka oma minä on ristiinnaulittu. 

& & & 

JUMALAN VALITUT 

Eikö Jumala toimittaisi oikeutta valituilleen 
ja viivyttelisikö Hän heiltä apuaan? 

Luuk. 18:7. 

Jeesus nimittää omiaan Jumalan valituiksi. Tämä 
on paljon merkitsevä arvonimi. Jos joku ruhtinas tai 
iuningas ottaa jonkun alamaisensa "valitukseen", 

voimme hyvin käsittää tämän ihmisen suuren onnen. 
Tai kun joku nuorukainen valitsee itselleen mielitie- 
tyn, jonka hän pian aikoo viedä vaimona kotiinsa, 
ymmärrämme tämän tytön sielunvireen : hän tuntee 
itsensä odotuksessaan rikkaaksi kuin kuningatar val- 
takunnassaan. Mitä sitten onkaan sanottava niistä, 
jotka ovat "Jumalan valittuja". He kuuluvat ainoa- 
laatuiseen armoitettujen joukkoon, joille on valmis- 
tettu sanoin kuvaamaton auvon ja riemun valtakunta. 

Jumalan valitut ovat niitä ihmisiä, jotka Jumala on 
erottanut itselleen aivan erikoiseen asemaan, ystävik- 
seen ja uskotuikseen. Hän on heidät vihkinyt oman 
salaisuutensa tuntemiseen ja antanut heidän katsah- 
taa aarre varastojensa kirkkauteen. Heidän kanssaan 
Jumala tahtoo jatkuvasti seurustella päivästä toiseen 
varman ohjauksen varassa. 

Nämä Jumalan valitut — keitä he ovat? 

Pyhä kirja vastaa kysymykseemme selkeästi. He 
ovat niitä, jotka kuuluvat Jeesukselle. Niitä, jotka 
ovat kerran kuulleet Kristuksen kolkuttavan ovensa 
takana ja jotka ovat avanneet Hänelle ovensa, Juma- 
lan valittuja ovat ne, jotka seuraavat Jeesusta, sillä 
"he tuntevat hänen äänensä". 

Lukijani, sinä itse olet Jumalan valittu, kun 
sinäkin kuulet Jeesuksen äänen ja erotat sen kaikista 
muista äänistä, jotka tämän maailman turuilta sinun 
korviisi kantautuvat. 

Alkuajan kristityt uskalsivat nimittää itseään tällä 
nimityksellä. Paavali tarkoittaa kaikkia kristittyjä, 
kun hän voitonvarmana uhmaten vastustajia kirjoit- 
taa: "Kuka voi syyttää Jumalan valittuja?" (Room. 

8: 33), tai kun hän kaikille heille lausuu tämän sydä- 
mellisen kehoituksen: "Pukeutukaa siis, ollen Juma- 
lan valituita, sydämelliseen armahtavaisuuteen, nöy- 
ryyteen". 

Mekin saamme omistaa tämän saman ihanan nimi- 
tyksen kohdallemme, jos olemme elämämme Herralle 
antaneet. Mekin olemme Jumalan valittuja. 

Nämä Jumalan valitut ovat niitä ihmisiä, jotka päi- 
vittäin seurustelevat Jumalan kanssa. Heille Jumala 
on Isä, jonka edessä he tuntevat itsensä armahde- 
tuiksi ja syntisiksi. Synnistäkin on heidän elämäs- 
sään vielä puhetta, mutta ei enää pelkästään tuo- 
miona ja kauhuna. Sillä synti on Kristuksen kuole- 
massa voitettu valta. Synti on anteeksi annettu ja 
"meren syvyyteen" heitetty. Siksi he elävät sisim- 
mältään rauhassa. He eivät pelkää ihmisiä, eivät 
maailmaa eivätkä kuolemaa. He pelkäävät vain Ju- 
malaa. 

Tästä Jumalan pelosta puhuu eräs toinen Raama- 
tun sana. Tämäkin sana tarkoittaa "Jumalan valit- 
tuja", joista se esittää turvallisen, mutta samalla 
myös velvoittavan ajatuksen. Se kuuluu näin: 

"Jumalan vahva perustus pysyy lujana, ja siinä on 
tämä sinetti: 'Herra tuntee omansa', ja: 'Luopukoon 
vääryydestä jokainen, joka Herran nimeä mainit- 
see' " (2 Tim. 2: 19). 

Meidän elämämme ei ole meidän vallassamme. 
Kaikkein vähimmin meidän sydämemme elämä Juma- 
lassa on oman tahtomme ja kestä vyytemme varaan 
jätetty. Ei niin. — Pohjana sille on "Jumalan 
vahva perustus" ja tuntomerkkeinä tässä Ju- 

malan perustuksessa, jonka hän on laskenut elämäl- 
lemme, ovat nämä kaksi tosiasiaa: "Jumala tuntee 
omansa" ja "Luopukoon vääryydestä jokainen, joka 
hänen nimeänsä mainitsee". 

"Jumala tuntee omansa." Se merkitsee, että Ju- 
mala on valinnut itselleen omat uskovansa. Hän 
on erottanut heidät itselleen maailmasta. He ovat hä- 
nen. Ja nyt hän heidät tuntee. Se tosiasia, että 
Jumala meidät tuntee, on kyllä ensiksikin järkyttävä 
asia. Hän tuntee meidän tiemme, joilla vaellamme. 
Hän tuntee meidän ajatuksemme, jotka mielessämme 
liikkuvat. Hän tuntee hyvät tiemme, mutta myös pa- 
hat tiemme, ne tiet, joilla vaellamme hänen käsky- 
jänsä tarkaten, mutta myös ne tiet, jotka kuljettavat 
meitä kiusauksiin ja lankeemuksiin. 

Mutta meidän ei tule lukea näistä sanoista vain pel- 
koa, vaan toiseksi myös lohdutusta. Jumala ei lausu 
meitä tuntevansa vain kauhistaakseen meitä, vaan 
myös siksi, että me Jumalan pelossa käsittäisimme, 
että myös Jumalan siunaus on elämässämme suurta 
todellisuutta. Jumala tuntee meidät armahtaakseen 
meitä. Hän tuntee meidät antaakseen meille Kristuk- 
sen tähden koko velkamme anteeksi. Hän tuntee mei- 
dät varjellakseen meitä omalla hyvällä tiellään. 

"Luopukoon vääryydestä jokainen, joka Herran ni- 
meä mainitsee" — tämä oli toinen tuntomerkki niissä, 
jotka ovat Jumalan valittuja. Jumalan edessä ei voi 
yhdistää näitä kahta asiaa : iloa Jumalassa ja vääryy- 
denrakkautta. Jumalan valittuina oleminen asettaa 
meidät taisteluasenteeseen kaikkea vääryyttä vas- 
taan. Vääryyttä vastaan elämässä ympärillämme. 

Mutta ennen kaikkea vääryyttä vastaan omassa elä- 
mässämme. Voiko ajatella, että maallisen kuninkaan 
ystävä voisi jatkuvasti pysyä kuninkaan ystävänä, 
jos hän alkaisi elämässään vehkeillä kuningasta vas- 
taan. Juuri siksi, että kuningas on hänet valitukseen 
ottanut, hän nyt koettaa kaikessa olla kuninkaalleen 
mieliksi. Vain tällä tiellä hän takaa itselleen ase- 
mansa pysyväisyyden. 

Näin myös me Jumalan edessä, koska olemme hä- 
nen valittujansa : me tahdomme luopua entisistä pa- 
hoista teistämme ja lausumme nyt: "Minä iloitsen si- 
nun käskyistäsi, jotka ovat minulle rakkaat" (Ps. 
119:47). 

Me emme luota itseemme, vaan Häneen itseensä ja 
Hänen valintaansa. Siinä on elämässämme "Jumalan 
vahva perustus". 

& & & 

PALKKA JA LAHJA 

Synnin palkka on kuolema, mutta Jumalan 
armolahja on iankaikkinen elämä Jeesuk- 
sessa Kristuksessa. Room. 6 : 23. 

Voiko ajatella suurempia vastakohtia kuin ne, jot- 
ka ylläolevassa raamatunlauseessa meitä kohtaavat? 
Vastakkain asetetaan yhtäältä synti, toisaalta Ju- 
mala — yhtäältä kuolema, toisaalta iankaikkinen 
elämä. 

Näköalat ovat avatut viimeisiä rajojaan myöten 
niin kauas kuin yleensä saatamme käsittää tahi aja- 
tella. Se on Pyhän Sanan tapa katsella elämää. Aina 
puhutaan Raamatussa ehdottomasti, tinkimättä siten, 
että annetuista lähtökohdista tehdään äärimmäiset 
johtopäätökset. Siksi me tämän Kirjan äärellä tun- 
nemme samanlaista pyhää pelkoa kuin kulkiessamme 
huimaavien jyrkänteiden reunalla katsellen alas poh- 
jattomiin kuiluihin, mutta myös saatamme tuntea 
olevamme lopullisesti turvassa kuin pieni sylilapsi 
isänsä pettämättömillä käsivarsilla. 

Mahdollisuudet ovat kumpaankin suuntaan rajatto- 
mat. Poissa on kaikki inhimillinen tinkiminen, keski- 
tien kulkeminen, jolla voisi ottaa vähän Jumalasta ja 
vähän maailmasta. Pyhä sana asettaa eteemme vain 
kaksi mahdollisuutta, jotka esiintyvät vastakkain va- 
littavinamme. Näin tekivät jo Vanhan liiton profee- 
tat, jotka ovat tässä Herran Jeesuksen edelläkävi- 
jöitä. 

Muistamme, kuinka Mooses pitäessään kansalleen 
jäähyväispuhetta — annettuaan sille lakinsa — lau- 
sui näin: "Minä olen asettanut eteesi elämän ja kuo- 
leman, siunauksen ja kirouksen. Niin valitse siis 
elämä, että sinä ja jälkeläisesi eläisitte!" 

Samoin näkee asian Mooseksen kiivaassa hengessä 
toimiva Elia profeetta. Hänen aikansa on täynnä sel- 
laisia uskovia, jotka yrittävät välittää, kulkea muka- 
vaa keskitietä. He tahtovat kyllä palvella omaa kan- 
sallista Jumalaansa, Jahvea, mutta samalla taipuvat 
mielessään aisteja tyydyttävään Baalin palvontaan. 
Näille veltoille aikalaisilleen Elia huutaa: "Kuinka 

kauan te tahdotte ontua kahden puolen ! Jos Jahve on 
Jumala, niin palvelkaa häntä! Jos taas Baal on Ju- 
mala, niin seuratkaa häntä !" Näissä tunnussanoissa 
elää voimakas, tinkimätön henki, joka näkee koko 
elämän jyrkkien vastakohtien valossa. 

Kun pysähdymme tarkkaamaan omaa aikaamme, 
huomaamme, miten kauas olemme joutuneet tästä 
raamatullisesta suoraviivaisuudesta ja jyrkkyydestä. 
Missä ovat ne miehet, jotka keskellä aikaamme uskal- 
taisivat nousta kuuluttamaan tinkimätöntä julistusta 
joko-tahi muodossa. Miehisetkin miehet ovat keskel- 
lämme kuin ruokoja, joita tuuli heiluttaa, ihmisiä, 
jotka taipuvat antamaan perään ajan virtauksille ja 
omassa sisimmässään kuulemilleen kuiskutuksille. Ja 
pahinta on, että itse uskovien seurakunnassakin tämä 
maailmallisuuden tinkivä ja peräänantava henki saa 
jalansijaa. 

Miten on sinun laitasi? Tingitkö vielä tunnossasi 
niitä kahta valtaa liittymään toisiinsa, jotka eivät 
luontonsa vuoksi voi keskenään milloinkaan yhteen 
sopia? Yritätkö Jumalankin edessä jatkaa syntisi 
suosimista kuvitellen itsellesi ja yrittäen saada Juma- 
lasikin siihen suostumaan, että oma syntisi ei muka 
sinua Jumalasta erota? 

Synnin palkka on kuolema — aina ja kaikissa muo- 
doissa ! Jos haluat olla rehellinen, niin sinä kyllä sen 
itsessäsi tunnet, miten juuri sinun syntisi vetää ver- 
hoa Jumalasi ja sinun välille. Synti erottaa, tekee yk- 
sinäiseksi, — synti kuolettaa. Se näivetyttää rukous- 
elämäsi, se riistää sinulta rauhan ja riuduttaa voi- 
masi. 



22 



Seurakunta on nykyään niin voimaton maailman 
edessä, kuin se on, vain siitä syystä, että me seura- 
kunnan jäsenet leikimme synnin kanssa kuvitellen, 
että Jumala sen ehkä jotenkuten ymmärtää ja an- 
teeksi antaa. Voimamme on poissa. Synti erottaa 
meidät Jumalasta, ja ero Jumalasta on samaa kuin 
kuolema. Synnin palkka on kuolema. 

Mutta Jumalan sana ei puhu vain tästä, vaan se 
kuuluttaa vieläkin lujemmin ja kaikkia pahan valtoja 
uhmaten, että on myös olemassa elämä, iankaikkinen 
elämä, joka armosta annetaan niille, jotka sitä Jee- 
sukselta Kristukselta etsivät. On olemassa eräs, joka 
on voittanut synnin ja kuoleman vallat. Siitä syystä 
tilanteemme ei ole toivoton. Hän elää edelleen kirkas- 
tuneessa Jumalan maailmassa iankaikkista elämää, 
johon hän on edellä juoksi janamme mennyt sisälle. 
Hän on nyt siellä ikäänkuin meidänkin "sielumme 
ankkurina esiripun sisäpuolella" ja siten hän takaa 
meillekin iäisen elämän. 

Herra Jeesus on sovittanut meidät Jumalan kanssa. 
Meillä on hänessä todellinen anteeksiantamus eikä 
vain kuviteltu. Ja "missä anteeksiantamus on, siinä 
on myös elämä ja autuus". 

Mutta ei tässä kyllin. Hänen ylösnousemisensa 
kuolleista merkitsee myös meille iankaikkista elämää. 
Tämä on Jumalan suurin lahja meille. Se on yllättä- 
vän ihana ja meille käsittämätön lahja. 

Kun me kerran heräämme kirkastuksen aamuna ja 
havaitsemme itsemme pelastuneiksi, niin on kolme 
asiaa, joita emme lakkaa ihmettelemästä. Ensiksi 
sitä, että sieltä puuttuu niin monia niistä, joita var- 

masti luulimme siellä tapaavamme. Toiseksi sitä, että 
siellä on monia niistä, joitten emme mitenkään olisi 
kuvitelleet siellä olevan. Mutta meille suurin ihme, 
ihme, jota emme voi käsittää, on se, että me itse, sinä 
ja minä, olemme päässeet perille autuaitten pariin. 

« £ ® 

MURHEEN AUTUUS 

Jumalan mielen mukainen murhe saa aikaan 
parannuksen, joka koituu pelastukseksi ja 
jota ei kukaan kadu. Mutta maailman murhe 
tuottaa kuoleman. 2 Kor. 7 : 10. 

Miten oudolta tuntuukaan aikamme ihmisestä Raa- 
matun pyhä sana ! Hän on aina tottunut kaikessa tin- 
kimään ja kaikessa sovittelemaan yhteen sellaistakin, 
mitä ei voi yhteen liittää. Raamattu taas yetää kai- 
ken keskelle tarkan rajan. Tapahtukoon aina jyrkkä 
kahtiajako ja tunnukseksi tulee "joko — tahi". On 
aina valittava kahden vaihtoehdon välillä. Kolmatta 
mahdollisuutta ei tunnusteta olevaksi. 

Vieläpä sellainenkin asia kuin "murhe" nähdään 
tällä tavoin kahtiajaon kannalta. On olemassa mur- 
hetta, joka on Jumalan mielen mukaista, ja on 
taas myöskin murhetta, joka johtuu tästä maa- 
ilmasta ja joka vie kuolemaan. 

Raamattua tunteva ihminen voi tämän kahtiajaon 
ymmärtää. Hän tietää, että samoin ilo ja riemukin 

on Raamatussa kahdenlaista. On iloa Pyhässä Hen- 
gessä, hiljaista ja korkeata riemua, johon sydän vi- 
rittyy, kun se kiitollisena tarkkaa Jumalan suuria ja 
pyhiä tekoja. Ja on toisaalta sitä latteaa ja lyhyt- 
ikäistä iloa, jota tässä maailmassa rikas ihminen tun- 
tee, hän, joka "elää joka päivä ilossa komeasti". Täl- 
lainen maailman ihminenkin saattaa joskus aavis- 
tella, että ilo Jumalassa on ainoa tosi ilo, koska se 
asustaa sielun pohjalla. Siksi hänkin joskus mielel- 
lään kuuntelee Jumalan sanaa — niinkuin teki Hero- 
des kuunnellessaan Johannes Kastajan julistusta. 
Mutta kun tulee kysymys valinnasta ja on ratkais- 
tava, mille puolelle antautuu, silloin hän peräytyy: 
hän ei jätä rakasta maailmaansa. Hänelle Jumalan 
sanakin oli vain hetken ilonaihe. Näin Vapahtaja sa- 
noo juutalaisille, jotka olivat Johannesta kuunnelleet, 
mutta eivät häntä itseään vastaan ottaneet : "Te tah- 
doitte vain hetken iloitella hänen valossaan." Iloa 
hekin tunsivat, mutta se ei heitä vetänyt parannuk- 
seen. Siksi se ilo ei ollut Jumalan mielen mukaista. 

Sama koskee myös murhetta. Sitäkin on Raama- 
tun mukaan vain kahta eri lajia. 

On ensiksi maailman murhetta, joka tuottaa kuo- 
leman. Tätä murhetta tunsi Herodes kuullessaan tyt- 
tärensä vaativan Johannes Kastajan päätä. Kunin- 
gas tuli kyllä tästä murheelliseksi, mutta ei Jumalan 
mielen mukaisesti. Taikka muistamme rikkaan nuo- 
rukaisen. Hän sai Herralta Jeesukselta neuvon, jota 
hän kysyi, — neuvon, joka olisi hänet iäksi paranta- 
nut — , mutta hän lähti pois murheellisena, maailman 
murhe mielessä, se, joka tuottaa kuoleman. 

On toiseksi Jumalan mielen mukainen murhe, jota 
Pyhä Sana meiltä odottaa. Mitkä ovat sen tuntomer- 
kit? Se on ensiksikin murhetta synnistä, ennen kaik- 
kea omasta synnistä. Sellaista oli Pietarin murhe, 
kun hän kolmasti oli Mestarinsa kieltänyt, ja sellaista 
oli syntisen vaimon murhe fariseuksen huon°essa. Se 
on tuskaa, joka kaivelee sielua sen perustusta myöten 
ja joka panee häpeämään omaa itseänsä. Toiseksi se 
on murhetta, joka ei anna meidän irtautua Juma- 
lasta. Siinä päinvastoin ihminen alistuu tuomitta- 
vaksi ja myöntää, ettei hänessä itsessään ole mitään 
muuta kuin rangaistavaa syyllisyyttä. 

Ja kolmanneksi se on murhetta, joka ajaa Herran 
Jeesuksen ristin juurelle, kaikkien vaivattujen pako- 
paikalle. Kun oma elämä on sen murheen runtelema, 
joka synnistä johtuu, silloin kelpaa Hän, "kipujen 
mies ja sairauden tuttava, jota näkemästä kaikki kas- 
vonsa peittävät". Siinä ristin juurella aluksi mur- 
heemme vain lisääntyy. Sillä siinä nähdään, mitä 
meidän syntimme on Jumalalle maksanut ja yhäti 
maksaa. Syntimme ei ole vain meidän murheemme 
— se on Jumalan murhe! Mutta siinä myös mur- 
heemme vaihtuu iloksi : näin Jumala on meitä rakas- 
tanut ja näin hän meitä yhä vieläkin rakastaa! Hän 
ei meitä synneistämme rankaise ! Hän rankaisi 
niistä omaa Poikaansa, jotta me saisimme rauhan. 
Tässä tapahtuu autuas vaihtokauppa: me tuomme 
ristin juurelle syntimme murheen; Jumala 
antaa meille autuutensa ilon. Näin mur- 
heemme koituu pelastukseksi. Ymmärrämme nyt 
koko syvyyden näissä Vapahtajan sanoissa: "Autuaat 

ovat murheelliset, sillä he saavat lohdutuksen!" 
Olemme tämän itse kokeneet ja kiitämme siitä Häntä, 
Jumalaamme, joka murheemmekin kääntää iloksi — 
Jeesuksen Kristuksen, meidän Herramme, kautta. 

Ja vihdoin: tämä se vetää katumukseen ja paran- 
nukseen. Tämä Jumalan käsittämätön laupeus, jolla 
Hän meitä arjnahtaa, tekee meille synnin iljettäväksi. 
Kuinka me enää tahtoisimme elää siinä, mikä myr- 
kytti oman elämämme ja mikä myös Jumalan Pyhän 
Hengen murheelliseksi saattaa. Jumala istuttaa mei- 
hin vihan syntiä vastaan. Tämäkin tulee Jumalasta, 
hänestä, joka tahtoo saattaa pyhityksemme täydelli- 
seksi sillä rakkaudellaan, jonka panttina on Hänen 
Poikansa Jeesus Kristus. 

© ® ® 

TIE YHTEYTEEN 

Pyrkikää rauhaan kaikkien kanssa. 

Hebr. 12:14. 

Tässä sanassa annetaan hyvä käytännöllinen elä- 
männeuvo. Se on yhtä suora ja tinkimätön kuin aina 
Pyhän Sanan neuvot. Ei ole kysymys vain muuta- 
mista, joitten kanssa meidän tulisi elää sovussa ja 
yhteisymmärryksessä, vaan kaikista ihmisistä 
rajoituksetta. Eikä ole kysymys vain ylimalkaan tois- 
ten ihmisten sietämisestä, vaan rauhasta kaik- 
kien kanssa. 

Juuri tätä sanaa me tarvitsemmekin. Ei mikään 
kaikista onnettomuuksista, joita elämämme meille 
tuottaa, ei mikään kaikista kärsimyksistämme, joita 
meillä saattaa paljonkin olla, ole niin katkera ja tus- 
kallinen kuin keskinäisten välien rikkoutuminen tois- 
ten ihmisten kanssa. Se meidät tekee kaikkein enim- 
min onnettomiksi, että meitä ei ymmärretä, että jot- 
kut ihmiset toimivat meitä vastaan, että jotkut suo- 
rastaan ikäänkuin sortavat meitä tahi käyttävät 
meitä omien itsekkäitten tarkoitustensa palvelukseen. 
Suhteet menevät poikki, ja kärsimys on kohta sydä- 
memme sisimmässä. 

Yksin Jumala tietää, kuinka monet aviopuolisot 
meidänkin maassamme elävät toisilleen siäisesti vie- 
raina, vaikka he kerran olivat toistensa sydänystäviä 
ja antoivat toisilleen pyhimmät lupaukset, jötka ihmi- 
nen voi toiselle antaa. Tahi miten usein ovatkaan si- 
sarusten välit poikki, tahi esimiesten ja heidän alais- 
tensa suhteet katkenneet, tahi läheisten työtoverien 
välit kaikkea muuta kuin lämpimät ! Tällainen välien 
katkeaminen siinä, missä niitten tulisi Jumalan elä- 
mänjärjestyksen mukaan olla eheät ja sydämelliset, 
merkitsee aina elämämme suurinta ja keskeisintä on- 
nettomuutta. Siitä syntyvät vihat, kateus, riita ja se 
rakkaudettomuus, joka jäytää elämämme juuria. 

Kun Pyhä Sana kehoittaa meitä rauhaan kaik- 
kien ihmisten kanssa, laskee Jumala sormensa elä- 
mämme kipeimpään ja arimpaan kohtaan. Jumalan 
tahto on tämä yksi: ynseyden tilalle on tuleva rak- 
kaus, joka luo keskellemme yhteyttä. Jumala tahtoo 
poistaa keskuudestamme eristyneisyyden syvimmän 

syyn : omahyväisyyden ja synnin. Siinä juuri on 
synnin kirous, että se eristää meidät sekä Jumalasta 
että muista ihmisistä. Synti katkaisee siteet ja eris- 
tää. 

Rakkaus, joka on Jumalasta, liittää jälleen yhteen. 
Vain se, joka rakastaa, elää todella ihmisarvoista elä- 
mää. Apostoli kirjoittaa: "Minkä olemme nähneet ja 
kuulleet, sen me julistamme, että teillä olisi yhteys 
meidän kanssamme." Vasta siinä, missä vihan ja yn- 
seyden tilalle Jumalan toimesta tulee yhteyttä luova 
rakkaus, on elämä saavuttanut tarkoituksensa. 

Tässä on evankeliumin perussanoma. Se ei vain 
julista rakkauden aatetta. Se ei vain kehoita 
meitä etsimään rauhaa kaikkien ihmisten kanssa. 
Vaan se kuuluttaa, että Jumalan rakkaus on tosi- 
asia, joka Jeesuksen Kristuksen persoonassa on 
meitä kouraantuntuvana lähestynyt. "Ihmisen Poika 
ei tullut palveltavaksi, vaan palvelemaan ja antamaan 
henkensä lunnaiksi monen edestä." Hän on itse elä- 
vänä siltana käynyt siihen kuiluun, joka meidät erotti 
Jumalasta ja hänen rakkaudestaan. Hän purki väli- 
seinän, so. vihollisuuden, ja hän teki molemmat yh- 
deksi. Näin Hänestä on tullut "meidän rauhamme". 
Nyt me sen tiedämme, mitä emme mistään muusta 
olisi voineet saada tietää, että Jumalalla on meistä 
rauhan ajatukset eikä vihan, niinkuin meidän syn- 
timme ansainneet olisivat. Me olemme sovitettuja rii- 
tapuolia, me olemme armahdettuja syntisiä, rangais- 
tuksemme on meiltä siirretty Hänen päälleen, joka 
meitä on rakastanut. 

Siksi tulee kehoitus: "Pyrkikää rauhaan kaikkien 

kanssa!" Jumala ei odota meiltä paljoa, mutta sitä 
hän odottaa, että me nyt antaisimme hänen rakkau- 
tensa meren näkyä omassa elämässämme edes pie- 
nenä rakkauden aaltona — edes pienenä vastarak- 
kautena, joka hakee yhteyttä niihin, joitten kanssa 
Jumala on asettanut meidät elämään. 

Valhekristillisyydellä on aina sama tuntomerkki, 
— siltä puuttuu yhteys veljiin. "Jos joku sanoo 'minä 
rakastan Jumalaa', mutta vihaa veljeänsä, niin hän 
on valhettelija." 

Tosi kristillisyydellä on samoin aina tämä tunnus : 
on rakkautta lähimmäisiin, on halua etsiä rauhaa 
kaikkien kanssa. Siinä toteutuu Vapahtajan viimei- 
nen rukous, "että he kaikki olisivat yhtä". Ja missä 
on tätä valkeudessa vaeltamista, siinä meillä myös on 
"yhteyttä keskenämme ja Jeesuksen Kristuksen, hä- 
nen Poikansa veri, puhdistaa meidät kaikesta syn- 
nistä". 

On autuasta elää tällaista elämää. Siinä tunnetaan 
jo taivaan esimaku. 

® ® ® 

RAKKAUS ASEENA 

Jos joku lyö sinua poskelle, niin käännä 
hänelle toinenkin! Matt. 5 : 39. 

Raamatussa asetetaan aina vastakkain ihmisen 
luontainen mieli ja Jumalan Hengen mieli. Ihmisen 
luontaista mieltä nimitetään siellä "lihalliseksi mie- 

leksi". Siitä sanotaan, että se on vihollisuutta Juma- 
laa vastaan. Sillä on sota-aseet, joilla se käy taiste- 
luansa, taistelua sekä ihmisiä että Jumalaa vastaan. 

Tunnemme hyvin joitakin niistä aseista. Niitä on 
esimerkiksi valhe, panettelu, omien ansioitten suuren- 
teleminen toisten kustannuksella, toisten pettäminen, 
jotta itse saisimme väärää voittoa, syntiemme salaa- 
minen Jumalalta, Jumalan suostutteleminen joihinkin 
tottumuksiimme, joiden tiedämme olevan hänen py- 
hää tahtoaan vastaan jne. 

Tällaisia aseita Jumalalle vieraat ihmiset käyttä- 
vät, ja niitä sielun vihollinen yhä yllyttää Jumalan 
omatkin itselleen varustamaan. Vai etkö ole löytänyt 
itseäsi joskus ajattelemasta, että kun tämä maailma 
kerta kaikkiaan on sellainen, ettei se muuta ymmärrä 
kuin oman itsensä kaltaista menettelyä, niin varminta 
on käyttää niitä aseita, jotka siinä tehoavat. Ja kui- 
tenkin meidän on muistettava, että ne aseet ovat hir- 
vittäviä: ne ennen pitkää kääntyvät kohti omaa po- 
veamme ja tuottavat käyttäjilleen tuhon. 

Toisenlaiset ovat ne sota-aseet, joita Jumalan sana 
meitä kehoittaa käyttämään. Ne ovat hengellisiä, ja 
niiden käyttäjä voi jo taistelunsa alkuvaiheessa olla 
täysin varma siitä, että ne kerran vievät lopulliseen 
voittoon. Näitä aseita on Jumalan Pyhä Henki ja se 
rakkaus, joka ei etsi omaansa. 

Näennäisesti nämä taisteluvälineet ovat heikot. 
Mutta kuitenkin ne ovat voimalliset hajoittamaan 
maahan linnoituksia. Miten tämä näkyykään Jeesuk- 
sesta Kristuksesta ja hänen valtaisesta taistelustaan 
yhtyneitä vihollisia vastaan. Hänen vihollisillaan oli 

puolellansa suurten kansanjoukkojen suosio, rooma- 
lainen sotaväki ja raaka voima — Jeesus taisteli Ju- 
malan Hengessä ja peräänantavassa rakkaudessa. 
Kun häntä piestiin ja syljettiin, hän rukoili : "Isä, 
anna heille anteeksi, sillä he eivät tiedä, mitä he te- 
kevät." 

Mutta kumpi voitti? Kun jonkun ajan kuluttua 
Rooman maailmanvalta hajosi raunioiksi, niin näille 
raunioille rakennettiin temppeleitä, joiden huipuilla 
kohosi Nasaretilainen risti. 

Samoja taisteluaseita Jeesus suositteli omillensa- 
kin: "Rakastakaa vihollisianne; siunatkaa niitä, jotka 
teitä sadattelevat!" "Jos joku lyö sinua poskelle, niin 
käännä hänelle toinenkin !" Näin opetti Herra Jeesus 

— kuinka toisin opettaakaan tämän maailman lihal- 
linen mieli. 

Sinulla on ehkä joku vihamies — oletko rukoillut 
hänen puolestaan? Meillä on rajan takana vihollisia 

— olemmeko rukoilleet heidän puolestaan? Mikä on 
sinun mielestäsi voimakkaampi ase, vihako, joka luo 
vihaa, vai se rakkaus, joka sulattaa vihan? Ehkä ajat- 
telet tämän maailman tavoin, että kun toinen lyö, on 
häntä ehdottomasti lyötävä takaisin. Ja voihan olla- 
kin, että jos lyöt, saatat voittaa ja tuhota vastusta- 
jasi. Mutta jollet lyö, vaan Jeesuksen hengessä annat 
anteeksi, sinä voit voittaa puolellesi vihamiehesi sydä- 
men. Mikä on mielestäsi suurempi voitto : vihamiehen 
tuhoaminenko vai hänen muuttumisensa ystäväksi? 

Monet ihmiset kuullessaan tätä voitokasta sanomaa 
Jumalan rakkauden kaikjavallasta riemastuvat sen 
mahdollisuuksista. Mutta samalla he valittavat, että 

heillä itsellään on tätä rakkautta liian vähän. Syynä 
rakkauden heikkouteen on kuitenkin aina sama : emme 
osaa tarpeeksi rakastaa toisia, koska rakastam- 
me liikaa itseämme. Miten sanoikaan Va- 
pahtajamme? "Joka ei vihaa vieläpä omaa sieluaan- 
kin, se ei voi olla minun opetuslapseni." 

Siksi jää ainoaksi tieksemme tämä: meidän on 
uudelleen annettava elämämme Herralle Jeesukselle 
ja hänen käsittämättömälle rakkaudelleen. Vain Hä- 
nen rakkautensa liekki omalle kohdalle omistettuna 
voi sytyttää meidänkin kylmän sydämemme. Emme 
voita ketään omassa varassamme — mutta hänen 
rakkautensa on vastustamaton. 

® ® © 

KRISTUKSEN SISÄL- 
LINEN TUNTEMINEN 

En enää minä elä, vaan Kristus elää minussa, 

Gal. 2:20. 

Paavo Ruotsalainen sai kerran seppä Jaakko Hög- 
manilta neuvon, joka oli niin hyvä, että Paavo siitä 
myöhemmin sanoi: "Sen jälkeen ei ole tarvinnut toi- 
silta neuvoa kysyä, vaan olenhan toisille voinut neu- 
voja jakaa." Tiedämme sepän sanojen kuuluneen 
näin: "Yksi sinulta, Paavo, puuttuu ja sen mukana 
.kaikki : Kristuksen sisällinen tunto." 

On paljon keskusteltu siitä, mitä sepän sanat 
oikeastaan tarkoittivat. Me ymmärrämme hänen sa- 
nansa siten, että niissä lausutaan sama, mikä oli Paa- 
valin Kristus-kokemuksen ydin: "En enää elä minä, 
vaan Kristus elää minussa." Kristuksen sisällinen 
tunteminen on siinä, että opimme tuntemaan it- 
semme syntisiksi ihmisiksi, joilla ei ole oikeutta 
elää. Omissa silmissämme Jumalalle täysin kelvotto- 
mina meidän täytyy panna koko turvamme yksin- 
omaan Kristukselta tulevaan armahdukseen. Tämän 
armon ikävöiminen oli Paavo Ruotsalaisen elämän 
taistelua. 

Jeesus itse oli puhunut samasta asiasta niille, 
jotka tahtoivat todella olla hänen omiansa. Jeesus sa- 
noi: "Jos joku tahtoo minun perässäni kulkea, siis 
olla minun opetuslapseni, niin kieltäköön hän itsensä, 
ottakoon joka päivä ristinsä ja seuratkoon minua!" 

Kysymme usein, mitä merkitsee se, että meidän on 
otettava ristimme, mitä merkitsee se, että meidän on 
kiellettävä itsemme. Perehtyminen Raamattuun osoit- 
taa, että nämä sanat merkitsevät juuri sitä samaa, 
minkä Paavali lausuu sanomalla, ettei enää hän elä, 
vaan että Kristus elää hänessä. 

Itsensä kieltäminen merkitsee, ettemme etsi itses- 
tämme mitään sellaista, mikä kelpaisi Jumalalle. 
Luonnostamme olemme jokainen ylpeitä olentoja, 
jotka aina kuulemme sisimmässämme itseämme ke- 
huvan äänen : "M i n ä sen tein." Luulemme Juma- 
lankin edessä voivamme turvautua edes johonkin sel- 
laiseen, mitä meillä itsestämme on, mitä teemme ja 
aikaan saamme. Itsensä kieltäminen merkitsee, että 



34 



kun omahyväinen minämme nostaa päätään, sanom- 
me sille samat sanat, mitkä Pietari kieltäes- 
sään Mestarinsa hänestä lausui : "Minä en tunne 
sitä miestä, minä en tunne omaa minääni!" Omalla 
ylpeällä ininälläni ei ole oikeutta elää. 

"Ristin ottaminen" merkitsee, että pidän itseäni sa- 
man arvoisena kuin rikollinen, joka vaeltaa kuole- 
maan kantaen ristiänsä. Minä olen Jumalan edessä 
vain sytinen ihminen, en mitään muuta. Arvonime- 
näni ei ole "herra" tai "neiti", ei konttoristi eikä in- 
sinööri, ei pastori eikä professori, vaan "kuolemaan 
tuomittu .wnMnm^Solle.Mn. lillut armahdus! 9 . Tämän 
tosiasian alituinen muistaminen on ristin ottamista 
joka päivä. 

Tämä on kristillisyyttä. Tässä on vapautus ja ilo. 

Jos meiltä puuttuu ilo, ja työmme alkaa käydä 
meille taakaksi, on syy aina siinä, että meiltä katoaa 
"Kristuksen sisällinen tunteminen". Alamme kuvi- 
tella jollain tavoin jo omistavamme jotakin, luulem- 
me jotakin olevamme, pidämme itseämme parempina 
kuin muut ihmiset ja alamme heitä heidän synneis- 
tänsä omahyväisesti tuomita. Ilottomuutemme ja he- 
delmättömyytemme johtuu siitä, että Kristus unoh- 
tuu meiltä, ikäänkuin "Kristus olisi turhaan kuollut" 
ja ikäänkuin hän ei enää eläisikään. Silloin pyhitys- 
taistelumme muuttuu raskaaksi työksi, joka täyttää 
mielemme katkeruudella. Tämän katkeruuden kään- 
nämme sitten kovaksi arvosteluksi "syntisiä" vas- 
taan. Unohdamme sen, että itse olemme vain kuole- 
maan tuomittuja syntisiä, joille käsittämättömästi on 
tapahtunut armahdus. Jeesus oli sanonut, että 

autuaita olivat köyhät. Kun meistä alkaa tulla 
rikkaita, joilla jo on jotakin omaakin, emme enää ole 
autuaita, vaan ilomme on poissa. Ja kun ilomme on 
kadonnut, katoavat kohta myös elämämme hedelmät. 

Kristuksen sisällinen tunteminen on ennen kaikkea 
hänen ristinsä tuntemista. Niin sanoo Paavali, 
ja samaa todistaa hänen suomalainen kaimansa, 
Paavo Ruotsalainen. Paavali kirjoittaa, ettei hän 
tahdo mistään muusta kerskata kuin Kristuksen ris- 
tistä. Hän tahtoo tuntea ainoastaan Jeesuksen Kris- 
tuksen ja hänetkin ristiinnaulittuna. 

Me teemme usein rististä pakopaikan, jonka suo- 
jaan jäämme lepäämään. Paavalille risti oli samalla 
ikäänkuin keihäs, joka lävisti hänen omahyväisen mi- 
nänsä : ristin kautta "minä olen ristiinnaulittu maail- 
malle, ja maailma on ristiinnaulittu minulle". Risti 
merkitsi sitä Jumalan tekoa, jolla hän lopullisesti tah- 
toi tappaa meidän oman minämme, meidän oikeutem- 
me omaan itseemme. 

"En ole omani, vaan Jeesus Kristus on minun Her- 
rani ja Vapahtajani." Tämä on Jeesuksen opetuslap- 
sen tunnus. Siinä tunnuksessa on Jumalan lapsen 
merkki. Ja tällainen Jumalan lapsi on alituisesti val- 
mis armahtamaan muita ihmisiä ja siten hän on jat- 
kuvasti osallinen Jumalan iloon. 

& ® & 

RAKKAAN POJAN 

VALTAKUNTAAN 

Kiittäen Isää, joka on tehnyt teidät sove- 
liaiksi olemaan osalliset siitä perinnöstä, 
mikä pyhillä on valkeudessa, häntä, joka 
on pelastanut meidät pimeyden vallasta ja 
siirtänyt meidät rakkwan Poikansa valtdr 
kuntaan. Koi. 1 : 12 — 13. 

Raamatun suoraviivaisuudelle on ominaista, että 
siellä aina puhutaan kahdenlaisista ihmisistä. Meidät 
kuvataan aina liikkeellä oleviksi olennoiksi, joitten 
kulkusuunta on joko Jumalaan päin t a i hänestä 
poispäin. Jos ihminen kääntää Jumalalle selkänsä, 
hän ennen pitkää saa havaita joutuvansa saatanan 
syleilyyn. Siitä johtuu sotakin, että kulkusuunta on 
ollut väärä. Nyt se näkyy. Jeesuksen sanojen mukaan 
saatana on "ollut murhaaja alusta alkaen". Olemme 
ihmisinä joko "pimeyden vallassa" tai Jumalan "rak- 
kaan Pojan valtakunnassa". Mitään välitilaa, kol- 
matta mahdollisuutta, ei Raamattu tunne. 

Vielä nykyisinkin asian laita on sama. Olemme 
joko Jumalan puolella tahi häntä vastaan. Olemme 
— niinkuin tekstimme sanoo — joko "pimeyden val- 
lassa" tahi "rakkaan Pojan valtakunnassa". Nyky- 
aikainen kieli käyttää samoista asioista vain toisen- 
laisia nimityksiä. Jumalan ulkopuolelle jättäytyvä 
ihminen on onneton ihminen, yksinäinen 
ihminen. Miten suurissa seuroissa hän liikkuneekin, 

hän tuntee silti sielunsa pohjassa olevansa täysin yk- 
sin. Hän on yksin syntinsä kanssa. Sisim- 
mässään rikkinäisenä hän ei saa yhteyttä, todellista 
yhteyttä muihin ihmisiin eikä edes yhtenäisyyttä 
omaan elämäänsä. Ja kiusauksen tullessa hän miltei 
vastustuksetta hellittää otteensa ja makaa maassa. 
Kenpä meistä ei tuntisi tätä olotilaa omasta kokemuk- 
sestaan? Sellainen ihminen on himojensa heittelemä 
raukka. 

Mutta tästä tilasta — niinkuin tekstimme sanoo — 
Jumala voi siirtää meidät "rakkaan Poikansa valta- 
kuntaan". Siinä on juuri koko Raamatun sanoman 
ydin, sen odottamaton riemuvirsi. O n olemassa ko- 
konaan toisenlainen, puhdas ja voitollinen elämä Ju- 
malan yhteydessä. 

Miten siihen elämään voi päästä? Tapasin junassa 
äskettäin nykyaikaisen sadanpäämiehen, suomalaisen 
luutnantin, joka sattui olemaan lyhyellä lomalla itä- 
rintamaltamme. Nähdessään minut papiksi hän ky- 
seli selvyyttä siihen, mitä uskontomme oikeastaan si- 
sälsi, ja arveli, että häneltä menisi ehkä ainakin kaksi 
vuotta tutkimiseen, ennenkuin saisi asiasta selon. 

Näin pahasti me nykyajan ihmiset olemme väärin- 
käsittäneet evankeliumin sanoman. Näin huonosti me 
nykyajan opettajat olemme tehtävämme suorittaneet. 
Olemme kuin ne fariseukset, joista Herra Jeesus sa- 
noi, etteivät he olleet itse menneet sisälle taivasten 
valtakuntaan ja sulki vät lisäksi sen oven muiltakin 
ihmisiltä. 

Asia on niin yksinkertainen, ettei sen selvittämi- 
seen mene tuntiakaan, sanoin luutnantille. Voi aloit- 

taa siitä, mistä Jeesus sanoi olevan alettavan. "Jos 
muistat, että jollakin veljelläsi — jollakin ihmisellä, 
kenellä hyvänsä — on jotakin sinua vastaan, niin 
mene ensin sopimaan hänen kanssaan" ja sitten si- 
nulla on oleva yhteys taivaalliseenkin Isääsi. Elämä 
Jumalassa on yhteyttä ihmisiin ja yhteyttä Jumalaan. 
Kun luutnantti sai tämän kuulla, hän riemastui ja sa- 
noi nyt ymmärtävänsä, että kirkollamme on tärkein 
tehtävä tämän ajan ihmisten keskuudessa. Toivotta- 
vasti hän jo on ottanut ensimmäiset askeleensa omien 
syntiensä tunnustamisen tiellä. Silloin hän jo liikkuu 
"rakkaan Pojan valtakunnassa". 

Näin yksinkertainen on se asia, jonka me ihmiset 
tahdomme tehdä niin sokkeloiseksi. Jeesus sanoo 
siitä: "Jos joku kuulee minun sanani, ja uskoo hä- 
neen, joka on minut lähettänyt, niin hänellä on ian- 
kaikkinen elämä, eikä hän joudu tuomittavaksi, vaan 
on jo siirtynyt kuolemasta elämään." Jeesuksen sa- 
nojen kuuleminen on lähtemistä hänen opettamalleen 
tielle, rakentamaan yhteyttä niihin ihmisiin, joiden 
kanssa yhteytemme on katkennut. 

Tätä merkitsee siirtyminen rakkaan Pojan valta- 
kuntaan. Ja kaiken lopulla on sitten "se perintö, joka 
pyhillä on valossa". Todella erilainen on ihmisten osa. 
Maailman ihminen katsoo tulevaisuuteen ja näkee 
edessäpäin vanhuuden ja kuoleman. Hänen elämänsä 
näytelmä on aina lopuksi murhenäytelmä. 

Toisin on kristityn laita. "Meillä ovat aina par- 
haat päivämme edessäpäin." Maisten valojen kerran 
sammuessa siintää jo silmiimme toisen maailman va- 
laistu rannikko. Siellä ei ole enää sotaa. Vallitsee 

rauha ja rakkaus, vain rakkaus. Siellä ei enää erota 
rakkaistamme. Ollaan iäti yhdessä ja Kaikkivaltiaan 
siunaus ympäröi meitä. Siellä ei enää hoideta haa- 
voja. Ne ovat arpeutuneet eheämmiksi kuin ne olivat 
terveytemme päivinä. Siellä ei enää muistella syn- 
tejä. Jumala on ne unohtanut ja siellä mekin saamme 
ne unohtaa. "He ovat valkaisseet vaatteensa Karit- 
san veressä." 

Siksi siellä vain kiitetään. 

S & & 

KRISTUKSEN 

KIRKKAUS 

Jumala on kutsunut teidät meidän evanke- 
liumimme kautta omistamaan Herramme 
Jeesuksen Kristuksen kirkkauden. 

2 Tess. 2 : 14. 

Monet kristitytkin vaipuvat tänä aikana suureen 
alakuloisuuteen. He väittävät ajan olevan täynnä ma- 
sentavia asioita. Heistä tuntuu siltä kuin kielteisyys 
yhä vain voittaisi alaa. Suuret vallankumoukset ovat 
hämmentäneet koko maailman henkisen ilmapiirin. 
Eripuraisuus on päässyt pesiytymään uskovien 
omaankin joukkoon. Yksityisissä kristityissäkin synti 
voittaa. Pahan valta on suurempi kuin hyvän. Pi- 
meys yhä kasvaa. 

On kuin juuri näille kristityille Pyhä sana tässä pu- 
huisi. "Jumala on kutsunut teidät meidän evankeliu- 
mimme kautta omistamaan Herramme Jeesuksen 
Kristuksen kirkkauden." Uskovina ihmisinä emme 
ole matkalla kohti pimeyttä ja tuhoa, vaan me kul- 
jemme kohti Jeesuksen Kristuksen kirkkautta. Jos 
joku väittää, että tämä on keveää puhetta, jolla muka 
ei ole perusteita, niin siihen on sanottava: Tällä sa- 
nomalla o n perustus, ja tämän perustuksen nimenä 
on evankeliumi. Se, joka antaa mielensä ma- 
sentua, ei ota vakavalta kannalta tätä Jumalan sano- 
maa. Sellainen kristitty on verrattavissa niihin tä- 
män maailman ihmisiin, joista Paavali kerran sanoo, 
että "tämän maailman jumala on sokaissut heidän 
mielensä, niin ettei heille loista valo, joka lähtee Kris- 
tuksen, kirkkauden evankeliumista". Kun hän taas 
puhuu todellisista uskovista, joissa Jumala saa tehdä 
työnsä, niin hän kirjoittaa: "Jumala, joka sanoi: 
'loistakoon valo pimeässä', on se, joka loisti sydä- 
miimme, jotta Jumalan kirkkauden tunteminen va- 
loansa levittäisi, sen kirkkauden, joka loistaa Kris- 
tuksen kasvoista" (2 Kor. 4: 4 — 6). Tätä on evanke- 
liumi. Se julistaa uutta kirkkautta, Kristuksen kirk- 
kautta, joka on yhtä uutta ja valtavaa kuin oli aiko- 
jen alussa maailman 1 uominen. Niinkuin 
Jumala aikojen alussa loi valon, samoin Hän sytytti 
Kristuksessa sieluumme uuden valon. Evankeliumin 
iloviesti kuuluttaa, että tämä uusi Kristus-valo Juma- 
lan toimesta loistaa meidän sydämiimme, ja toimeen- 
panee siellä täyden uudistuksen. Pimeyteen on tullut 
valo, valo Kristuksen kirkkaista kasvoista. Kuka voi 

sen valon sammuttaa? Kuta pimeämpi on ympäristö, 
sitä kirkkaampana säteilee Kristus-valo. 

Tähän kirkkauteen Jumala on meidät kaikki kutsu- 
nut. Sen täysi omistaminen toteutuu Raamatun mu- 
kaan vasta silloin, kun tämä aika loppuu, ja kun 
saamme nähdä Herramme sellaisena kuin hän on. 
Mutta se alkaa jo täällä keskellä aikaa. Siitä apostoli 
sanoo : "Me kaikki, jotka peittämättömin päin katse- 
lemme Herran kirkkautta kuin kuvastimessa, me 
muutumme saman kuvan kaltaisuuteen, niinkuin vain 
voi muuttaa Herra, joka on Henki." 

Tämä sana ilmentää ihanasti pelastususkomme to- 
dellisuutta. Sen lupaus on selvä. Meillä ei ole mitään 
mahdollisuuksia loistaa omalla valollamme. Kaiken 
oikean kirkkauden lähde on yksin Kristus. Mutta Hän 
voi muuttaa meidän koko olentomme oman kirkkau- 
tensa kaltaiseksi. Ehtona tähän on kuitenkin, että 
katselemme häntä "peittämättömin päin". Mitä tällä 
tarkoitetaan? Ilmeisesti vain tuota yhtä, että emme 
saa antaa minkään tietoisen synnin hänen valoansa 
pimentää. Tulemme tässä kaikkein tärkeimpään 
asiaan. Kristuksen asia on keskellämme niin heikolla 
kohdalla siitä syystä, että me itse, jotka tahdomme 
käydä kristityistä, emme katsele Kristusta peittämät- 
tömin päin. Koetamme useinkin saada hänen siu- 
nauksensa elämäämme, vaikka selvästi tiedämme, 
ettemme ole suhdettamme häneen selvittäneet. 

Mutta totena pysyy aina tämä totuus: Jumala ei 
siunaa meidän syntiämjne. Siitä syystä meidän elä- 
mästämme puuttuu ilo, rauha ja voima, että koetam- 



42 



me elämämme heikointa kohtaa peitellä Jumalalta, 
vaikka selvästi tiedämme, että hän näkee lävitsemme. 

Joka siis vain katselee maailman pimeyttä ja valit- 
taa sen suuruutta, ei vielä itse vaella Kristuksen val- 
keudessa. Raamattu sanoo selvästi : "Jos me valkeu- 
dessa vaellamme, niinkuin hän on valkeus, niin meillä 
on yhteyttä keskenämme ja Jeesuksen Kristuksen, 
hänen Poikansa, veri puhdistaa meidät kaikesta syn- 
nistä." Ja "meidän uskomme on se voitto, joka voit- 
taa maailman". Tähän uskoon meidät on kutsuttu Jee- 
suksen Kristuksen kirkkauden evankeliumin kautta. 

® ® ® 

TÄNÄ PÄIVÄNÄ 

Herra Jumala, tulkoon tänä päivänä tiettä- 
väksi, että sinä olet Jumala Israelissa ja 
että minä olen sinun palvelijasi ja että 
minä olen sinun käskystäsi tehnyt kaiken 
tämän. 1 Kun. 18 : 36. 

Jumala asettaa uskon aina koetukselle. Hän koet- 
telee uskoa kysymällä, uskommeko häneen nyt, tänä 
päivänä. Juuri tässä eroavat kuolleen uskon ja elä- 
vän uskon tiet. 

Kuollut usko hyväksyy kyllä sen ajatuksen, että 
Jumala ennen on ollut omiansa lähellä, että Hän 
on auttanut muinaisajan pyhiä. Mutta se ei jaksa 
luottaa, että Jumala juuri tässä, meillä nyt esilläole- 

vassa tilanteessa vielä auttaisi. Kuolleelle uskolle Ju- 
mala tosin on olemassa, mutta Hän on kaukana 
— omassa taivaassaan, mistä matka tänne meidän 
luoksemme on pitkä ja kulkematon. 

Elävälle uskolle Jumala taas näyttäytyy aina lähei- 
seksi, toimivaksi, meistä juuri nyt huolta pitäväksi 
Isäksi. 

Tämä oli profeetta Elian sanoma omalle a jälleen, 
joka piti Israelin Pyhää niin kaukaisena olentona, 
että ihmisten oli omasta mielestään turvattava Baa- 
liin, pakanain jumalaan. Elialla on elävä usko. Hän 
uskaltaa vedota Israelin Jumalaan "tänä päivänä" 
toimivana Pyhänä. 

Sama on Herran Jeesuksen taivaallinen sanoma hä- 
nen omalle ajalleen. Uskovatkin ihmiset elivät hänen 
aikanaan kuolleessa uskossa Jumalaan. Heidän mie- 
lestään Jumala tosin oli aikoja sitten ollut lähellä 
oleva ja toimiva Jumala. Kerran — niin uskottiin — 
Jumala oli ollut läsnä, kun Hän 1 o i tämän maail- 
man. Sitten Hän oli ollut läsnäolevana Kaitsijana 
patriarkkojen elämässä. Vihdoin hän oli myös ollut 
palvelijaansa Moosesta lähellä, kun hän tälle Siinailla 
antoi pyhän lakinsa. Mutta nyt, tänä aikana, jota 
parasfaikaa elettiin, Hän oli kaukana, taivaitten tai- 
vaissa, jossa hän lepäsi autuaassa rauhassaan jätet- 
tyään maailmanhallinnan enkeleitten ja henkien hal- 
tuun. 

Näin uskottiin silloin, kun Herra Jeesus alkoi kuu- 
luttaa evankeliumiansa. "Minun Isäni toimii tä- 
hän asti, ja minä myös toimin" — hän lausuu. Ju- 
mala on lähellä nyt, tänään. Hän se on, joka tä- 

nään vaatettaa kedon ruohon, joka nyt kukoistaa, 
mutta jo huomenna uuniin heitetään. Hän se on, joka 
tänään — juuri nyt — ruokkii taivaan linnun. Pal- 
jon enemmän Hän tänään — juuri nyt — pitää huo- 
len omista uskovistaan, joitten usko on niin heikko. 
Näin vapauttava ja autuuttava on Herran Jeesuksen 
sanoma. 

Jumala on sinua tänään yhtä lähellä kuin hän oli 
ennen lähellä pyhiä patriarkkojaan. Hän on sinua nyt 
huoltamassa, niin että hän tietää jokaisen pääsi hiuk- 
sen putoamisen. Hän on sinua lähempänä kuin sinun 
oikea kätesi. Hän on sinua lähempänä kuin se ilma, 
jota sinä parastaikaa keuhkoillasi hengität. Jokai- 
nen sydämesi lyönti riippuu siitä, että Jumala, tai- 
vaan ja maan Herra, sinun elämääsi ylläpitää. Tätä 
merkitsee elävä usko Jumalaan, se usko, jota Pyhän 
kirjan kaikki todistajat meiltä odottavat. Siinä us- 
kossa sielu on turvattuna ja oikeassa olossaan. Sillä 
siinä uskossa sielu tuntee olevansa kotona Jumalan 
suuressa hoivassa. 

Mutta tämä elävä usko sisältää aina myös toisen 
puolen: jos Jumala on minua näin lähellä ja jos jokai- 
nen sydämeni lyönti riippuu Hänen välittömästä huo- 
lenpidostaan, silloin ainoa oikea asenne minun puo- 
leltani on siinä, että todella juuri nyt antaudun hä- 
nelle. Siinä mielessä Jumala "tekee itsensä tiettä- 
väksi", siinä myös häneen uskovan on oltava "hänen 
palvelijansa". 

Kun minua kehoitetaan uskomaan, että Jumala toi- 
mii tänään, se samalla merkitsee, että minun on tä- 
nään oltava Jumalan käytettävänä. Käytettävänä ko- 

konaan. Näin myös Paavali näkee asian. Kun hän 
ensin on Roomalaiskirjeen yhdessätoista alkuluvussa 
puhunut siitä, mitä Jumala on Kristuksessa tehnyt 
meidän hyväksemme, hän sitten aloittaa kahdennen- 
toista lukunsa sanomalla : "Niin siis kehoitan teitä 
antamaan ruumiinne eläväksi, pyhäksi, Jumalalle 
otolliseksi uhriksi. Tämä on teidän järjellinen juma- 
lanpalveluksenne." 

Moni on kuullut tämän kehoituksen ja antanut it- 
sensä Jumalalle. Mutta hän on ehkä tehnyt pienen 
varauksen. Mikä on ollut seurauksena? Se, että tuo 
yksi varaus on johtanut toiseen varaukseen ja kol- 
manteen varaukseen ; — ja rauha on ollut poissa ja 
voima on poissa. 

Rakkaat ystävät! Tänä päivänä, jona Jumala on 
meitä läsnä, "tänä päivänä, jos kuulette Hänen 
äänensä, älkää paaduttako sydäntänne !" 

® © ® 

TÄYTÄ LUPAUKSESI! 

Minä täytän lupaukseni Herralle kaiken 
hänen kansansa edessä. Ps. 116: 14. 

Raamatun mukaan se seurustelu, jota Jumala ja 
ihminen keskenään ylläpitävät, on todellista seurus- 
telua. Se ei ole vain yksipuolista sanelua Jumalan 
puolelta ja mykkää, alistuvaista tottelemista ihmisen 
puolelta. Ei ole kysymys käskevästä herrasta ja orja- 

maisesti nöyrästä palvelijasta, vaan tässä puhutaan 
isästä ja lapsesta, taivaan suuresta, hyvästä Isästä ja 
meistä hänen armaina lapsinaan. Sen vuoksi myös- 
kin hänen ja meidän välinen kanssakäyminen sisältää 
vastavuoroisuutta. Mekin saamme esittää Jumalalle 
kaikki todelliset tarpeemme, yhtä hyvin pienet huo- 
lemme kuin myös suuret surumme. Saammepa vielä 
Jumalaa taivutellakin siihen, mikä mielestämme on 
meille kaikkein parasta. 

Tällainen Jumalan taivutteleminen vie niinkin in- 
himilliseen toimintaan kuin siihen, että teemme Ju- 
malalle lupauksia, jos hän menettelee niin kuin toi- 
vomme. Näin tekivät jo Vanhan liiton hurskaat 
omassa hädässään. Ja samasta menettelystä löysivät 
monet meistä itsensä sotaamme edeltävänä kovana 
aikana ja itse sodan kestäessä. Kuljimme hengelli- 
sessä taistelussamme samoja teitä kuin Jumalan py- 
hät jo tuhansia vuosia ennen meidän aikaamme. 

Eiköhän moni silloin puhutellut taivaan Isää tähän 
tapaan: "Jos sinä, pyhä Jumala, vielä sen armon 
meille osoitat, että sallit meidän säilyttää isänmaam- 
me vapaana ja pelastat minulle rakkaat ihmiset kaik- 
kein pahimmasta sodan hävityksestä, niin lupaan si- 
nulle jne." Niin peräti inhimillistä kuin tämä onkin, 
se sittenkin Pyhän Sanan mukaan on Jumalalle otol- 
lista puhetta. — Ja sitten tuli ihme: me säilyimme, 
vaikkakin suuresta hinnasta, useiden kohdalla aivan 
liiankin suuresta hinnasta. 

Nyt on tullut aika, jolloin meiltä kysytään tämän 
lupauksemme täyttämistä. Silloin tuo antamamme 
lupaus oli salainen asia, jonka vain Jumala ja oma 

sielumme tunsi. Nyt Jumala odottaa, että asia tuo- 
daan päivän valoon, että täytämme sanamme "kaiken 
kansan edessä". 

Ainakin meiltä odotetaan, että toisimme Jumalalle 
kiitoksen siitä avusta, jonka hän meille käsittämättö- 
mästä laupeudestaan toi. Olemmeko kiittäneet? Herra 
Jeesus lausui Jumalan sydämestä ne sanansa, jotka 
kertovat hänen ihmettelystään, kun kymmenen pitaa- 
lista oli parannettu ja vain yksi tuli kiittämään. Se 
yksi oli Jumalan silmissä kallis. 

Miten iloiseksi tuleekaan sielunhoitaja, kun hän 
joskus saa kokea sellaista kuin minä eilen illalla. 
Luokseni soitti puhelimella sielu, joka usein oli käy- 
nyt puheillani kertomassa vaikeuksistaan. Ei hän mi- 
kään varsinainen Jumalan lapsi ole — tavallinen ih- 
minen vain, monissa kärsimyksissä kovasti koeteltu. 
Mutta eilen hänellä oli asiana pyyntö, että yhtyisin 
hänen kanssaan kiittämään Jumalaa. Apu oli tullut : 
hän oli saanut työtä, joka tuotti toimeentuloa, täytti 
hänen mielensä tyydytyksellä ja antoi hänelle tilai- 
suuksia palvella lähimmäisiä. — Oletko sinä, lukijani, 
muistanut kiittää Jumalaa? 

Mutta ehkä vaikeana elämäsi aikana olet luvannut 
jotakin aivan erityistä Jumalalle. Miten on nyt, 
oletko täyttänyt lupauksesi Jumalalle kaiken kansan 
«dessä? Psalminlaulaja ei hävennyt tätä tehdä. Hä- 
peätkö sinä? Vai oletko ehkä liian mukavuutta ra- 
kastava ollaksesi nyt vilpitön hänen edessään, joka 
sinulle hädän aikana oli viimeisenä turvanasi? 

Jos taas olet epätietoinen siitä, miten lupauksesi 
parhaiten olisi Jumalan tahdon mukaisesti nyt toteu- 

tettava, niin siihenkin Raamatun sanalla on neuvonsa 
tuotavana. Siellä on tämä ohje, joka kaikissa oloissa 
lausuu Jumalan tahdon: "Antakaa ruumiinne elä- 
väksi, pyhäksi, Jumalalle otolliseksi uhriksi. Tämä 
on teidän järjellinen jumalanpalveluksenne." 

Herra Jeesus on antanut itsensä Jumalälle pyhäksi, 
otolliseksi uhriksi meidän puolestamme kuolemaan. 
Nyt meiltä odotetaan, että antaisimme itsemme sa- 
moin uhriksi elämään, että ruumiimme saisi 
olla uuden Jumalan elämän välikappaleena tässä kuo- 
lemanalaisessa maailmassa. Kaikki jäsenemme on 
käytettävä tähän pyhään palvelukseen. Jalkojemme 
tulisi olla alttiita vaeltamaan rauhan evankeliumin 
asialla, kätemme nopeat auttamaan toistemme kuor- 
mien kantamisessa, kielemme hyvin harjaantunut pu- 
humaan Jumalan suolaista totuutta ja julistamaan 
hänen armonsa uudistavaa lääkettä sydämen haavoi- 
hin. 

Näin Jumala tahtoo lunastaa ei vain sieluamme, 
vaan myös ruumiimme, hän tahtoo pyhään palveluk- 
seen ei vain sieluamme, vaan ruumiimme, koko ole- 
muksemme. Tarkoituksena on kaiken kansan voitta- 
minen samaan työhön Jumalan suunnitelmien toteut- 
tamiseksi maan päällä niinkuin taivaassa. 

® ® ® 

MEITÄ RAKASTETAAN 

Hän rakastan meitä ja on päästänyt mei- 
dät synneistämme verellään. Ilm. 1 : 5. 

Varmaan tulemme sanomattoman iloisiksi, kun 
joku ystävistämme tuo meille terveisiä joltakulta 
kunnioitetulta henkilöltä ja sanoo, että tuo henkilö 
pitää meistä. 

Mikä riemu ! Onko tämä mahdollista? On kuin saisi 
suuren lahjan, jota ei ole voinut odottaa ja jota ei 
ainakaan ole ansainnut. En kai sittenkään ole — 
niinkuin olen luullut — aivan arvoton, koska tuo hen- 
kilö pitää minusta. Tämä tietoisuus lisää intoa työ- 
hön ja antaa uutta uskallusta yrittää eteenpäin. 

Nyt Herra itse lähettää minut sinun luoksesi, lu- 
kija, samanlaisella asialla. Hän rakastaa sinua. 
Hän ei vain pidä sinusta, hän ei vain siedä sinua, 
niinkuin joku sinua lähellä oleva ihminen sinulle saat- 
taa sanoa. Herra Kristus rakastaa sinua. Tämän hän 
tahtoo sanoa juuri sinulle, ken lienetkin, lukijani. Nyt 
tällä hetkellä Hän ottaa sinut kaikista muista ihmi- 
sistä erilleen ja Hän vakuuttaa, että Hän tuntee sinut 
juuri siinä tilanteessa, missä olet, keskellä kuormiasi 
ja vaikeuksiasi, ja sitten Hän vakavasti, mutta sa- 
malla sydämellisesti lausuu sinulle tämän sanan: 
"Minä rakastan siniia ja totisesti tunnen sinun hätäsi 
paremmin kuin itsekään sen tunnet." 

Tämä on riemullinen sana. Se lausuu minulle, etten 
minä sittenkään kaikilla synneilläni ja suurella totte- 
lemattomuudellani ole kuitenkaan vielä menettänyt 

Hänen ystävyyttään. Kun minä olen uskoton, on Hän 
yhäti uskollinen. Hän vieläkin minua rakastaa, vaikka 
minulle sopii vain tuo yksi nimi Hänen edessään : syn- 
tinen ihminen. Tämä on Jumalan käsittämä- 
töntä armoa. 

Vastaansanomattomana merkkinä ja panttina tästä 
Hänen rakkaudestaan minua kohtaan on hänen kuo- 
lemansa Golgatalla, Kun minä olen rikkonut Jumalan 
pyhää tahtoa vastaan, olisi ollut oikein, että Jumala 
olisi vaatinut minun kuolemani. Sillä "synnin palkka 
on kuolema". Mutta käsittämättömässä hyvyydessään 
Jumala toimitti minun puolestani uhrin, että minä va- 
pautuisin, Jeesus kävi minun veljenäni vapaaehtoi- 
sesti minun puolestani kuolemaan, että minä siltä 
säästyisin. 

Vielä nykyäänkin tosin, kun minulle sattuu ikä- 
vyyksiä ja onnettomuuksia, kun jokin asia minulta 
pahasti epäonnistuu, olen taipuvainen ajattelemaan, 
että tässä on nyt syntieni rangaistus. Minun sairau- 
teni ja minun rakkaitteni sairaus — niin ajattelen — 
johtuu siitä, 'että Jumala nyt minua synneistäni ran- 
kaisee. 

Mikä väärä ajatus! Ei niin! Jeesus Kristus, mi- 
nun Herrani, on syntini sovittanut, "Rangaistus oli 
hänen päällänsä, jotta meillä rauha olisi," Tämä, 
mitä nyt koen, on vain Jumalan armoa, jolla hän tah- 
too minua katumukseen ja parannukseen vetää, saa- 
dakseen minut yhä lähemmäksi itseään. 

Tekstimme sanoo, että Hän on meidät verellään 
päästänyt synneistämme. Moni varmaankin ajattelee 
näin: Jeesuksen veri kyllä on sovittanut toisten ih- 

misten synnit, mutta ei juuri minun syntejäni. Minä 
raukka olen niin kurja, ettei Vapahtajan työ minulle 
kuulu. 

Miten lohdullista onkaan, että Herra itse tuntee tä- 
mänkin vaikeutemme. Hän on juuri tämän epäilyk- 
semme varalta säätänyt meille Pyhän Ehtoollisensa, 
jossa hän tarjoaa pantin siitä, että juuri minullekin 
kuuluu hänen työnsä siunaus. Yhtä varmasti kuin 
minä Ehtoollisessa pääsen osalliseksi leivästä ja vii- 
nistä, yhtä varmaa on, että Herra myös juuri minulle 
sanoo sanansa: "Sinun tähtesi, sinun edestäsi." Hä- 
nen verensä on vuotanut minun syntieni sovitukseksi, 
— minä olen vapaa. Jos siis, lukijani, epäilet, niin 
mene Herran pöytään, käy siellä muutoinkin usein! 

Vielä erään keskeisen totuuden tekstimme -tahtoo 
meille senoa: Jeesus on verellään ostanut meidät va- 
paiksi synneistämme. Hänelle ei riitä se, että Hän on 
vain meidät sovittanut ja jättänyt meidät sitten syn- 
tiemme valtaan. Hän tahtoo vapauttaa meidät 
niistä. Tämä on kauttaaltaan Raamatun todistus. 
Jo Uuden Testamentin alkulehdellä, jossa on kertomus 
Vapahtajan syntymästä, tämä sanotaan selkeästi. 
Joosef saa sanan : "Sinun on annettava hänelle nimi 
Jeesus, sillä hän on vapauttava kansansa heidän syn- 
neistänsä." 

Ei ole Jumalan tarkoitus se, että sovitus tosin peit- 
täisi meidän syntimme, mutta jättäisi meidät edelleen 
niiden valtaan lankeamaan. Ristin tuottamaan sovi- 
tukseen liittyy Uudessa Testamentissa aina toisena 
osana Jeesuksen ylösnousemisen voima. 
Tämän voiman nimenä on Pyhä Henki, jonka Jumala 

vuodattaa jokaisen uskovan sydämeen. Vasta se, jolla 
on tämä ylösnousemuksen Henki, voi iloiten yhtyä 
Paavalin sanaan: "Henki itse todistaa meidän hen- 
kemme kanssa, että olemme Jumalan lapsia", Juma- 
lan sovitettuja lapsia, armahdettuja syntisiä, jotka 
Jeesus Kristus "on verellään synneistämme päästä- 
nyt". 

Kiitos olkoon Jumalalle hänen sanomattomasta lah- 
jastaan! 

® ® ® 

KRISTUKSEN KIRKKO 

Vaikka meitä on monta, me olemme yksi 
ruumis Kristuksessa. Room. 12 : 5. 

Riemullisimpia havaintojaan uskovainen ihminen 
tekee silloin, kun hän toteaa, että hän ei ole irrallinen 
lastu maailmanmeren laineilla, vaan jäsen suuressa 
yhteisössä, joka on olemassa ennen häntä. Apostoli- 
sessa uskontunnustuksessa hän tunnustaa kuuluvansa 
jäsenenä Kristuksen kirkkoon, "Jumalan Israeliin", 
jos joku väärässä itsekor otuksen innossa tämän unoh- 
taa, niin Paavali lausuu hänelle : "Et sinä kannata 
juurta, vaan juuri kannattaa L sinua." Kaiken perus- 
tana on elävä elimistö, joka oli olemassa jo ennen yk- 
sityisiä uskovia. 

Kirkko ei ole syntynyt yhdistyksen tavoin siten, 
että määrätyt ihmiset olisivat päättäneet liittyä yh- 
teen. Se on Jumalan luoma, Pyhän Hengen elävöit- 

tämä elimistö, pyhiin vaeltajasaattue, jonka alkupää 
on kaukana Vanhan liiton Jumalan kansassa ja jonka 
toinen pää, lunastettu seurakunta, jo viettää suurta 
ehtoollista kirkkauden maailmassa. 

Keskellä tätä vanhaa, jo katoamassa olevaa maail- 
maa kirkko on kappale uutta luomakuntaa, mikä ker- 
ran kirkkaudessaan on ilmestyvä nykyisen maailman 
tilalle. Siinä tulevan maailmanajan voima, Pyhä 
Henki, lakkaamatta jo on luomassa sitä uutta elä- 
mää, jolla on iankaikkisuuden lupaus. Sen vuoksi sii- 
hen kuuluvat tuntevat tässä maailmassa olevansa 
"vieraita ja muukalaisia". Heidän yhdyskuntansa on 
taivaissa, josta he odottavat Kristusta Vapahtajaksi, 
muuttamaan heidän alennustilassa olevan ruumiinsa 
kirkkautensa ruumiin kaltaisiksi. 

Kirkon koko sisältö on ilmaistu sen uustestamen- 
tillisessa nimityksessä "Kristuksen ruumis". Ylös- 
noussut Herra, kuoleman voittaja, on siinä läsnä ja 
hänen Henkensä ylläpitää sen jäseniä. Kun Paavali 
saa Damaskon tiellä nähdä Ylösnousseen, niin hän 
kuulee kysymyksen: "Saul, Saul, miksi sinä vainoat 
minua?" Hän ei ollut vainonnut Jeesusta, vaan hä- 
nen seurakuntaansa, mutta seurakunta oli sama 
kuin kirkastettu Herra. Kirkko on Kristuksen voi- 
man, Pyhän Hengen, ylläpitämä elimistö. Siksi siinä 
myös on voimassa Pyhän Hengen antama valtuus 
syntien anteeksi antamiseksi (Joh. 20: 22 s.). 

Tehtävänä kirkolla on julistaa evankeliumia ja si- 
ten voittaa kaikki kansat opetuslapsiksi. Kasteessa 
Jumala painaa sinettinsä jokaiseen, joka "ulkopuo- 
lella olevista" otetaan sen yhteyteen. Pyhässä Ehtool- 

Jisessa taas Kristuksen hajallaan oleva seurakunta, 
joka on koottu kaikista kansanheimoista ja kansoista 
ja kielistä, kokee olevansa vain yksi lammashuone, 
niinkuin sillä myös on vain yksi Paimen. "Koska 
leipä on yksi, niin me monet olemme yksi ruumis." 
Ei mikään voima voi purkaa tämän elimistön yhteyt- 
tä, sillä "Jumalan sana ei ole kahlehdittu" eikä mi- 
kään erottava väliseinä voi sitä sanaa pidättää. 

Ehtoollisessa Golgatan sovitustyö jatkuvasti tulee 
läsnäolevaksi todellisuudeksi Kristuksen ruumiin jä- 
senissä. Siinä koetaan jo keskellä tätä aikaa taivaan 
autuutta: "Jos me valkeudessa vaellamme, niinkuin 
hän on valkeus, niin meillä on yhteyttä keskenämme 
ja Jeesuksen Kristuksen, hänen Poikansa, veri puh- 
distaa meidät kaikesta synnistä." Pyhässä ateriassa 
maanpäällinen seurakunta yhtyy taivaalliseen tuo- 
dakseen kiitoksen pelastuksensa Jumalalle: 

"Hänelle, joka valtaistuimella istuu, ja Karitsalle 
ylistys ja kunnia ja kirkkaus ja valta aina ja iankaik- 
kisesti." 

